Izraeli arreston 6 të dyshuar për vrasjen e një palestinezi
Ndërkohë, një gjykatës izraelit liroi nga burgu ​​një kushëri 15-vjeçar amerikan të Ebu Khudairit, por urdhëroi që ai të mbahet në arrest shtëpie nëntë ditë
Policia izraelite ka arrestuar 6 hebrej, të dyshuar për rrëmbimin dhe vrasjen e një 16-vjeçari palestinez javën e kaluar në Jeruzalem. Ai u dogj për vdekje. Autoritetet thonë se të dyshuarit për vrasjen e 16-vjeçarit Mohammed Abu Khudair kishin "motive nacionaliste" dhe i përkisnin një "grupi ekstremist hebre." Vrasja, me sa duket për hakmarrje e tre të rinjve izraelitë, të cilët u rrëmbyen dhe më pas u gjetën të vdekur, u bë shkak për katër ditë protesta të dhunshme në Jeruzalem dhe qytete arabe të Izraelit. Kryeministri izraelit Benjamin Netanyahu tha se kapja e shpejtë e të dyshuarve tregon se Izraeli do të bëjë gjithshka për të vënë në zbatim ligjin. Vrasja e adoleshentit palestinez u bë shkak për disa ditë me protesta të dhunshme në Jeruzalem dhe qytete arabe të Izraelit. Gjatë trazirave ishte marrë një video, që tregon dy policë kufitarë të Izraelit duke e rrahur keq 15-vjeçarin amerikano-palestinez Tareq Abu Khudair, i cili ishte kushëri i viktimës. Policia tha se ai ishte armatosur me një llastik që e përdori për të gjuajtur me gurë forcat e sigurisë dhe për t'i bërë rezistencë arrestimit. Zëdhnësi i policisë Mickey Rosenfeld: Djali doli të dielën para një gjykate një Jerusalem, që e dënoi atë me 9 ditë arrest shtëpie dhe me një gjobë prej 900 dollarësh. Nëna e tij, Suha Abu Khudair, thotë se ai është i pafajshëm dhe se nuk ishte përfshirë në trazira. Departamenti amerikan i Shtetit shprehu shqetësim të thellë për rrahjet dhe Izraeli ka filluar një hetim. Tensionet mbeten të larta edhe në një tjetër front. Militantët palestinezë në Rripin e Gazës kanë vazhduar të hedhin raketa dhe mortaja përgjatë kufirit me Izraelin, që është kundërpërgjigjur me sulme ajrore.